b"\n_START_ARTICLE_\nEfecte Poynting-Robertson\n_START_PARAGRAPH_\nL'efecte Poynting-Robertson \xc3\xa9s un proc\xc3\xa9s pel qual les part\xc3\xadcules de pols interestel\xc2\xb7lar es mouen lentament en espiral cap al Sol per causa de la radiaci\xc3\xb3 solar. Aix\xc3\xb2 \xc3\xa9s degut al fet que el moviment orbital dels grans de pols \xc3\xa9s contrarestat per la component de la pressi\xc3\xb3 de radiaci\xc3\xb3 tangent a aquest moviment._NEWLINE_L'efecte pot ser interpretat de dues maneres, depenent del sistema de refer\xc3\xa8ncia des d'on l'hi descrigui. Des de la perspectiva del gra de pols, la radiaci\xc3\xb3 del Sol sembla provenir d'un angle lleument inclinat cap a la direcci\xc3\xb3 de moviment (veure aberraci\xc3\xb3 de la llum), per tant, l'absorci\xc3\xb3 d'aquesta radiaci\xc3\xb3 incident per part del gra (en altres paraules, la transfer\xc3\xa8ncia d'impuls d'aquella a aquest) es tradueix en una for\xc3\xa7a neta que s'oposa al seu moviment orbital. Aquesta acci\xc3\xb3 \xc3\xa9s lenta, ja que l'angle d'aberraci\xc3\xb3 \xc3\xa9s molt petit (la radiaci\xc3\xb3 solar es despla\xc3\xa7a a la velocitat de la llum i la part\xc3\xadcula es despla\xc3\xa7a a una velocitat molt inferior). Des de la perspectiva del Sol (sistema de refer\xc3\xa8ncia en rep\xc3\xb2s), el gra de pols absorbeix la totalitat de la llum solar que rep des de la direcci\xc3\xb3 radial, perpendicular al seu moviment i, per tant, el seu moment angular no canvia, per\xc3\xb2, en absorbir fotons adquireix massa (equival\xc3\xa8ncia massa-energia), de manera que per conservar el moment angular ha de disminuir la seva dist\xc3\xa0ncia al Sol_NEWLINE_Atesa la re-emissi\xc3\xb3 de l'energia absorbida pel gra, notar que en el primer cas (vista des del gra) aquesta re-emissi\xc3\xb3 \xc3\xa9s isotr\xc3\xb2pica (igual en totes direccions), i no afecta el moviment. Per\xc3\xb2 vista des del Sol la re-emissi\xc3\xb3 \xc3\xa9s anisotr\xc3\xb2pic i els fotons \xc2\xabs'emporten\xc2\xbb moment angular de la part\xc3\xadcula, p\xc3\xa8rdua que ha de compensar amb l'acostament al Sol._NEWLINE_L'acci\xc3\xb3 descrita \xc3\xa9s molt lenta, encara que el seu efecte \xc3\xa9s acumulatiu amb el temps: si una part\xc3\xadcula d'alguns micr\xc3\xb2metres (\xce\xbcm) est\xc3\xa0 situada a una dist\xc3\xa0ncia del Sol equivalent a l'\xc3\xb2rbita terrestre (una unitat astron\xc3\xb2mica), necessitar\xc3\xa0 uns set mil anys per a completar l'espiral cap al Sol. En part\xc3\xadcules molt petites (de l'ordre d'una fracci\xc3\xb3 de \xce\xbcm o menys) predomina la pressi\xc3\xb3 de la radiaci\xc3\xb3 del Sol i tenen, per tant, moviments cap enfora. A m\xc3\xa9s l'efecte Poynting-Robertson \xc3\xa9s m\xc3\xa9s intens en les proximitats del Sol i tendeix a reduir l'excentricitat de les \xc3\xb2rbites el\xc2\xb7l\xc3\xadptiques."